SAL: Nuwe loonaanbod op die tafel | Netwerk24
Deur Hanlie Stadler 14 November 2019 12:16
Die Suid-Afrikaanse Lugdiens (SAL) gaan Donderdagmiddag 'n nuwe loonaanbod aan vakbonde doen om 'n dreigende staking by die lugdiens en sy filiale af te weer.
Fin24 berig Phakamile Hlubi-Majola, woordvoerder van die National Union of Metalworkers of South Africa (Numsa), sê die aanbod gaan om 14:00 voorgelê word. Sy wou nie besonderhede daaroor bekend maak nie.
Die Suid-Afrikaanse Lugdiens het alle vlugte wat vir Vrydag en Saterdag geskeduleer was, kanselleer. Foto: Bloomberg
Sowat 3 000 lede van Numsa en die Suid-Afrikaanse Kajuitpersoneelvereniging beoog om van Vrydag af te staak.
Die staking sluit ook SAL Tegnies in en raak dus ook die onderhoud aan vliegtuie van onder meer British Airways en Kulula.
Die SAL het dié week herhaaldelik gesê 'n staking sal meebring dat hy alle bedrywighede moet opskort.
"Dit kan dalk selfs lei tot die sluiting van die lugdiens, want verskaffers sal wonder of hulle moet aanhou om dienste te bied. Dit is waarom ons die vakbonde gevra het om saam te praat oor hoe ons vorentoe kan beweeg in dié moeilike tye," het Deon Fredericks, waarnemende finansiële hoof van die SAL, Dinsdag op 'n mediakonferensie gesê.
Die staking kom nadat die staatsbeheerde lugdiens dié week aangekondig het hy begin met herstrukturering wat tot die aflegging van 944 mense kan lei.
Die vakbonde eis verhogings van 7,5% tot 8%, terwyl die SAL 5,9% aangebied het. Vakbonde eis ook werksekerheid vir minstens drie jaar.
Die parlement het dié week gehoor die SAL kan kwalik as 'n lopende saak beskou word, maar dat likwidasie te duur sal wees. Dit kan tot R40 miljard kos.